[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.9.2006

SEC(2006) 1164

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Συνοδευτικό έγγραφο της

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Καλύτερη κατάρτιση για ασφαλέστερα τρόφιμα ΠΕΡΙΛΗΨΗ της ΑΞΙΟΛΟΓΗΣΗΣ ΑΝΤΙΚΤΥΠΟΥ

{COM(2006) 519 τελικό }{SEC(2006) 1163}

1. σκοποσ του παροντοσ εγγραφου

Το παρόν έγγραφο είναι η περίληψη της αξιολόγησης αντικτύπου για την ανακοίνωση της Επιτροπής «Kαλύτερη κατάρτιση για ασφαλέστερα τρόφιμα»[1].

2. γενικο πλαισιο

Η ευρωπαϊκή νομοθεσία[2] προβλέπει ότι η Επιτροπή διοργανώνει μαθήματα κατάρτισης για το προσωπικό των αρμόδιων αρχών των κρατών μελών που είναι υπεύθυνες για τον έλεγχο της συμμόρφωσης προς την νομοθεσία της ΕΕ σχετικά με τα τρόφιμα και τις ζωοτροφές, τις απαιτήσεις για την υγεία των ζώων και την καλή διαβίωση των ζώων και τις απαιτήσεις για την υγεία των φυτών. Οι εν λόγω δραστηριότητες κατάρτισης είναι επίσης ανοικτές σε συμμετέχοντες από τρίτες χώρες και ιδίως από τις αναπτυσσόμενες χώρες.

Ο σκοπός της εν λόγω κατάρτισης είναι να εξασφαλιστεί η καλή κατανόηση των κοινοτικών κανόνων και προτύπων και να δημιουργηθεί ένα εύλογο επίπεδο ομοιομορφίας των ελέγχων που διενεργούνται και των αποφάσεων που λαμβάνονται από τις ελεγκτικές αρχές έπειτα από τους εν λόγω ελέγχους. Η μεγαλύτερη ομοιομορφία και εμπειρογνωμοσύνη όσον αφορά τους επίσημους ελέγχους αναμένεται να οδηγήσει σε υψηλό επίπεδο προστασίας των καταναλωτών σε ολόκληρη την ΕΕ και σε μεγαλύτερη ασφάλεια για τις επιχειρήσεις τροφίμων, δημιουργώντας ισότιμους όρους ανταγωνισμού.

Η συμμετοχή εκπαιδευομένων από τρίτες χώρες στην κατάρτιση της ΕΕ αναμένεται να οδηγήσει σε καλύτερη κατανόηση των υγειονομικών και φυτοϋγειονομικών προτύπων (ΥΦΠ) της ΕΕ και των διαδικασιών εισαγωγής, πράγμα που θα ωφελήσει τις τρίτες χώρες από τις οποίες εισάγονται τρόφιμα, ζωοτροφές, ζώντα ζώα και φυτά στην ΕΕ. Η καλύτερη γνώση των κανόνων και διαδικασιών της ΕΕ αναμένεται επίσης να μειώσει τα εμπόδια, ιδίως για τις αναπτυσσόμενες χώρες, όσον αφορά τη διάθεση των εμπορευμάτων στην αγορά της ΕΕ και να οδηγήσει σε καλύτερη συμμόρφωση προς τα πρότυπα της ΕΕ για τα τρόφιμα. Αυτό, με τη σειρά του, θα οδηγήσει σε λιγότερους και απλούστερους υγειονομικούς και φυτοϋγειονομικούς ελέγχους στις εισαγωγές.

3. η καταρτιση επι του παροντοσ

Η Γενική Διεύθυνση «Υγεία και προστασία των καταναλωτών» της Επιτροπής άρχισε τη διοργάνωση μαθημάτων κατάρτισης το 2006, κατά την διάρκεια του οποίου καταρτίστηκαν περίπου 1 500 συμμετασχόντες. Για το σκοπό αυτό, η Επιτροπή δημοσίευσε πολλές προσκλήσεις υποβολής προτάσεων οι οποίες καλύπτουν ένα φάσμα θεμάτων όπως οι διαδικασίες ελέγχου για την εισαγωγή τροφίμων στους συνοριακούς σταθμούς ελέγχου, η εφαρμογή των συστημάτων διαχείρισης για την ασφάλεια των τροφίμων και ο έλεγχος των συστημάτων αυτών, ο σωστός χειρισμός και η εξάλειψη των ζωικών υποπροϊόντων και τα πρότυπα καλής μεταχείρισης όσον αφορά την αναισθητοποίηση και τη θανάτωση των ζώων (στα σφαγεία ή για την καταπολέμηση νόσων). Ορισμένα μαθήματα διοργανώθηκαν προκειμένου να βοηθηθούν συγκεκριμένες αναπτυσσόμενες χώρες. Τα μαθήματα αυτά κάλυψαν διαδικασίες εισαγωγής για τα φρούτα, τα λαχανικά και τα προϊόντα αλιείας και απευθύνονταν σε συμμετέχοντες από την Αφρική, την Ασία και τη Λατινική Αμερική. Ένας άλλος κύκλος μαθημάτων κατάρτισης αφορούσε θέματα ελέγχου σχετικά με τη γρίπη των πτηνών για συμμετέχοντες από την Νοτιοανατολική Ασία.

Από την πείρα του 2006 προκύπτει ότι η πρωτοβουλία της Επιτροπής εκτιμάται σε μεγάλο βαθμό από τα κράτη μέλη και τις τρίτες χώρες. Συνεπώς, είναι σημαντικό να ενισχυθούν οι προσπάθειες κατάρτισης και να εξασφαλιστεί η σωστή διαχείριση και εκτέλεση ενός προγράμματος κατάρτισης.

4. η καταρτιση στο μελλον

Η Επιτροπή έχει εξετάσει ορισμένες εναλλακτικές δυνατότητες όσον αφορά τη μελλοντική της πολιτική για τη διοργάνωση κατάρτισης στους σχετικούς τομείς:

1. Καμία ενέργεια. Αυτό δεν θεωρείται να προσφέρει κατάλληλη λύση. Η έλλειψη εναρμονισμένης προσέγγισης σε επίπεδο ΕΕ μπορεί να οδηγήσει σε ετερογενή εφαρμογή της κοινοτικής νομοθεσίας στην ΕΕ. Αυτό ενδέχεται να οδηγήσει σε διαφορές του επιπέδου προστασίας με πιθανό αρνητικό αντίκτυπο στην εσωτερική αγορά. Επιπλέον, η ποιότητα και η συνοχή των διαδικασιών ελέγχου στις εισαγωγές μπορεί να έχει αρνητικό αντίκτυπο στο εμπόριο με τις τρίτες χώρες.

2. Ανταλλαγή εμπειριών μεταξύ των εθνικών φορέων κατάρτισης . Ορισμένα κράτη μέλη έχουν την παράδοση να διοργανώνουν μαθήματα κατάρτισης για το ελεγκτικό προσωπικό τους. Μολονότι η κατάρτιση δεν έχει αναπτυχθεί στο ίδιο επίπεδο σε όλα τα κράτη μέλη, φαίνεται ότι ορισμένα κράτη μέλη έχουν έναν ή περισσότερους φορείς κατάρτισης με προσωπικό κατάρτισης που διαθέτει υψηλά προσόντα. Η δημιουργία ενός συστήματος συνεργασίας θα πρέπει να εξεταστεί περαιτέρω, αλλά δεν είναι πιθανό να καλύψει όλες τις ανάγκες. Συνεπώς, δεν πρέπει να θεωρηθεί ανεξάρτητη εναλλακτική λύση.

3. Οργάνωση και ανάπτυξη μιας κοινοτικής στρατηγικής κατάρτισης για ασφαλέστερα τρόφιμα. Υπάρχει ευρεία συμφωνία μεταξύ των κρατών μελών ότι η κατάρτιση σε επίπεδο ΕΕ είναι ουσιαστικής σημασίας. Η άποψη αυτή εμπνέεται από την ανάγκη ύπαρξης μιας οριζόντιας προσέγγισης σε ορισμένα θέματα που απαιτούν κοινή και ίση κατανόηση από όλους. Υπάρχει επίσης ανάγκη για παροχή κατάρτισης σε τρίτες χώρες, και ιδίως για τις αναπτυσσόμενες χώρες, η οποία πρέπει να παρέχεται μέσω ενός κοινοτικού συστήματος που θα εξασφαλίζει την ομοιομορφία και τη συνοχή.

4. Βελτίωση του νομοθετικού πλαισίου . Οι βασικοί στόχοι της Λευκής Βίβλου για την ασφάλεια των τροφίμων έχουν επιτευχθεί. Η εμπειρία που θα προκύψει κατά τα επόμενα έτη από τους νέους κανόνες θα δείξει εάν και κατά πόσον υπάρχουν δυνατότητες περαιτέρω βελτίωσης. Εάν χρειαστούν περαιτέρω βελτιώσεις, αυτές θα αφορούν τροποποιήσεις όσον αφορά τις λεπτομέρειες, χωρίς να υπάρχει ανάγκη για σημαντικές νέες νομοθετικές πρωτοβουλίες. Η περαιτέρω νέα νομοθεσία δεν μπορεί βεβαίως να υποκαταστήσει την ανάγκη για δραστηριότητες κατάρτισης και, συνεπώς, δεν αποτελεί εναλλακτική δυνατότητα που να μπορεί να εξεταστεί κατά τον καθορισμό της μελλοντικής στρατηγικής για την κατάρτιση της ΕΕ.

Η Επιτροπή πιστεύει ότι υπάρχει ανάγκη παροχής κατάρτισης σε επίπεδο ΕΕ και ανάπτυξης μιας στρατηγικής για την κατάρτιση που θα συμπληρώνει τις προσπάθειες κατάρτισης οι οποίες μπορούν να αναπτυχθούν καλύτερα σε εθνικό επίπεδο.

Ένα μέσο επίπεδο κατάρτισης 6 000 εκπαιδευομένων (περίπου το 10% των δυνητικών εκπαιδευομένων) φαίνεται να αποτελεί κατάλληλη και τεχνικά εφικτή ποσότητα κατάρτισης η οποία προσφέρει μια εύλογη βάση για την εξασφάλιση του ότι η κατάρτιση απευθύνεται σε «έναν αντιπροσωπευτικό αριθμό του πληθυσμού-στόχου». Προκειμένου να επιτευχθεί αυτός ο στόχος, έχουν αναλυθεί ορισμένες εναλλακτικές δυνατότητες εφαρμογής: συμβάσεις τις οποίες θα διαχειρίζεται η Επιτροπή, μια ειδικευμένη υπηρεσία της Επιτροπής, ένας κανονιστικός οργανισμός και η εκτέλεση δραστηριοτήτων κατάρτισης από έναν εκτελεστικό οργανισμό.

Η Επιτροπή θα διερευνήσει περαιτέρω τη δυνατότητα ενός προγράμματος κατάρτισης το οποίο θα εκτελεστεί από έναν εκτελεστικό οργανισμό. Αυτό θα επιτρέψει στην Επιτροπή να επικεντρωθεί στα βασικά της καθήκοντα, δηλαδή στον καθορισμό των προτεραιοτήτων κατάρτισης, στη θέσπιση ενός προγράμματος κατάρτισης και στον έλεγχο της ποιότητας της κατάρτισης. Η ιδέα αυτή εμπνέεται από την ανάγκη να μην απολέσει η Επιτροπή τον έλεγχο των δραστηριοτήτων κατάρτισης, να εγγυηθεί την εξασφάλιση της ευρωπαϊκής διάστασης της κατάρτισης και να χρησιμοποιήσει τους πόρους της με οικονομικό τρόπο. Ενόψει της μεγάλης ανάγκης για ανθρώπινους και χρηματοοικονομικούς πόρους, οι άλλες εναλλακτικές δυνατότητες για τη διοργάνωση της κατάρτισης (μια ειδικευμένη υπηρεσία της Επιτροπής ή ένας κανονιστικός οργανισμός) δεν φαίνονται κατάλληλες.

5. χρηματοοικονομικα θεματα

Με βάση την πείρα που αποκτήθηκε κατά τη διάρκεια της εναρκτήριας φάσης των δραστηριοτήτων κατάρτισης οι οποίες διοργανώθηκαν το 2006, το συνολικό κόστος ενός ετήσιου προγράμματος κατάρτισης εκτιμάται ότι κυμαίνεται μεταξύ 19,8 εκατ. ευρώ (κατά τη διάρκεια των πρώτων ετών κατάρτισης) και 13,2 εκατ. ευρώ, λαμβανομένων υπόψη ορισμένων παραμέτρων όπως ο αριθμός των συμμετεχόντων ετησίως, η μέση διάρκεια ενός κύκλου μαθημάτων και ο αριθμός των συμμετεχόντων ανά κύκλο μαθημάτων. Το υψηλότερο κόστος κατά την έναρξη των δραστηριοτήτων κατάρτισης εξηγείται από τον αναμενόμενο μεγάλο αριθμό αιτήσεων συμμετοχής κατά τη διάρκεια αυτής της περιόδου, ιδίως από τις τρίτες χώρες, όπου ο αριθμός των εκπαιδευομένων μπορεί να φθάσει το επίπεδο των 9 000. Έπειτα από μια αρχική περίοδο 2 ετών, προβλέπεται ότι θα υπάρξει μείωση του αριθμού αιτήσεων συμμετοχής.

Από το 2011, με αναμενόμενο αριθμό 6 000 εκπαιδευομένων ετησίως, το συνολικό εκτιμώμενο κόστος για την εφαρμογή ενός προγράμματος κατάρτισης από έναν εκτελεστικό οργανισμό αναμένεται να είναι στο επίπεδο των περίπου 14 767 000 ευρώ. Η αξιολόγηση αντικτύπου δείχνει επίσης ότι ένας εκτελεστικός οργανισμός είναι πιθανόν να επιτρέψει την εκτέλεση ενός προγράμματος κατάρτισης με χαμηλότερο κόστος απ’ ό,τι άλλες μορφές διαχείρισης: 15 168 000 ευρώ στην περίπτωση συμβάσεων τις οποίες διαχειρίζεται η Επιτροπή και 17 141 143 ευρώ στην περίπτωση μιας ειδικευμένης υπηρεσίας της Επιτροπής.

[1] Βλέπε έγγραφο COM(2006) 519.

[2] Άρθρο 51 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (ΕΕ L 191 της 28.5.2004, σ. 1).